ปัจจัยความเสี่ยง

ในช่วงปี 2555 ประเทศไทยเพิ่งผ่านพ้นกับมหาอุทกภัยครั้งใหญ่
และทางรัฐบาลได้มีการประกาศขึ้นค่าแรงงานขั้นต่ำเป็น 300 บาท บริษัท ยูบิลลี่ เอ็นเตอร์ไพรส์
จำกัด (มหาชน) จำเป็นต้องเพิ่มความระมัดระวังในการบริหารความเสี่ยงในธุรกิจ
เพื่อลดผลกระทบที่อาจจะเกิดขึ้นกับบริษัท ทั้งที่เป็นปัจจัยภายในองค์กร และปัจจัยภายนอกองค์กร
ดังนั้นความเสี่ยงจึงเป็นเรื่องที่สำคัญในอันดับต้น ๆ ในการดำเนินธุรกิจ
บริษัทฯได้พิจารณาความเสี่ยงขององค์กรดังนี้

1 ความเสี่ยงจากสภาวะทางเศรษฐกิจ

เนื่องจากในปี 2552 - 2555 ประเทศต่างๆ ประสบปัญหาทางด้านเศรษฐกิจ ได้แก่
วิกฤตการเงินในสหรัฐอเมริกาซึ่งส่งผลกระทบเป็นวงกว้างและต่อเนื่องไปทั่วโลก เป็นต้น
สำหรับประเทศไทยที่พึ่งพาการส่งออกในระดับสูง
ดังจะเห็นได้จากสัดส่วนของมูลค่าการส่งออกต่อจีดีพีของไทยมีมูลค่าประมาณร้อยละ 60
โดยเฉพาะการส่งออกไปยังสหรัฐอเมริกามีสัดส่วนประมาณร้อยละ 25
ของมูลค่าการส่งออกทั้งหมดในช่วงปี 2550 – 2555
ดังนั้นการชะลอตัวของเศรษฐกิจสหรัฐมีผลทำให้ผู้ผลิตและส่งออกหลายรายต้องปิดกิจการลง
จำนวนคนว่างงานเพิ่มขึ้นทำให้รายได้ต่อครัวเรือนลดลง ทำให้กำลังซื้อในประเทศลดลงตามไปด้วย
นอกจากนี้ ในประเทศไทยได้มีการประกาศขึ้นค่าแรงงานขั้นต่ำ
ส่งผลให้ธุรกิจขนาดเล็กและขนาดกลางหลายแห่งที่ไม่สามารถแบกรับต้นทุนที่เพิ่มขึ้นได้จำเป็นต้องปิดกิจการลง
ประชาชนขาดความเชื่อมั่นในความมีเสถียรภาพทางเศรษฐกิจของประเทศ ซึ่งทั้ง 2
ปัจจัยทำให้ประชาชนลดการใช้จ่าย ส่งผลต่อการลดลงของอุปสงค์ในประเทศ
ทำให้ความต้องการเครื่องประดับซึ่งเป็นสินค้าหลักของบริษัทฯชะลอการเติบโตบ้างในบางปี

อย่างไรก็ดี ทางผู้บริหารของบริษัทฯมีนโยบายที่จะลดผลกระทบจากความเสี่ยงดังกล่าว
ไม่ว่าจะเป็นการบริหารสินค้าคงเหลือ
นำเสนอสินค้าให้ตรงกับความต้องการของลูกค้าโดยใช้เครื่องมือทางการตลาดมาช่วย
พร้อมทั้งทำการวิจัยทางการตลาดเพื่อศึกษาความต้องการและพฤติกรรมของลูกค้า
และจัดกิจกรรมส่งเสริมการขายเพื่อกระตุ้นความสนใจของลูกค้า
ส่วนด้านต้นทุนและค่าใช้จ่ายที่เกี่ยวข้อง บริษัทฯได้เจรจาต่อรองราคากับผู้ขายวัตถุดิบของบริษัทฯ
รวมถึงควบคุมค่าใช้จ่ายในการขายและบริหารให้เหมาะสมด้วย

2 ความเสี่ยงจากการดำเนินธุรกิจที่สินค้ามีราคาแพงและเคลื่อนย้ายได้ง่าย

เนื่องจากสินค้าของบริษัทฯเป็นเพชรและเครื่องประดับ ที่มีราคาสูงเคลื่อนย้ายได้ง่าย
ทำให้บริษัทฯมีความเสี่ยงเกี่ยวกับการที่สินค้าของบริษัทฯอาจสูญหายจากบุคคลภายนอก
และภายในบริษัทฯ นอกจากนี้บริษัทฯยังมีการย้ายสินค้าจากสาขาหนึ่งไปยังอีกสาขาหนึ่ง
ทำให้อาจเกิดการสูญหายระหว่างทางได้

สำหรับความเสี่ยงจากการสูญหายจากบุคคลภายนอก เช่นการโจรกรรม หรือ
สำหรับความเสี่ยงจากการสูญหายจากการทุจริตบุคคลภายในของบริษัทฯ เช่น
การนำสินค้าไปขายแล้วไม่บันทึกบัญชี แล้วจึงนำสินค้าแบบเดิมมาเก็บไว้
หรือการโจรกรรมจากบุคคลภายในของบริษัทฯเอง หรือ
บุคคลภายในสับเปลี่ยนเพชรเพื่อนำสินค้าเทียมมาจำหน่าย เป็นต้น บริษัทฯมีนโยบาย
และระเบียบวิธีการปฏิบัติงานที่เน้นวัตถุประสงค์ในการ “ป้องกัน” ที่รัดกุมในทุกขั้นตอน และทุกพื้นที่
เช่น บริษัทฯมีนโยบายให้ทำการเก็บสินค้าไว้ในตู้นิรภัยทุกครั้งหลังเวลาเลิกงานทุกครั้ง
โดยสินค้าคงเหลือทุกประเภทจะมีการบันทึกรายการเข้า-ออกทุกครั้ง
และจะต้องการคำนวณความครบถ้วนและถูกต้องของรายการดังกล่าวทั้งหมด ณ สิ้นวันเช่นกัน
นอกจากนั้นบริษัทฯมีการเก็บวัตถุดิบไว้ในห้องมั่นคงภายในสำนักงานใหญ่ที่มีการบันทึกภาพโดยกล้องโทรทัศน์วงจรปิดตลอด
24 ชั่วโมง ควบคู่กับมีระบบตรวจจับความร้อน

สำหรับการควบคุมภายในเพื่อตรวจสอบ
บริษัทฯมีการสุ่มตรวจสินค้าที่สาขาโดยฝ่ายบัญชีและผู้จัดการเขตตรวจสอบสต๊อคสินค้าอย่างน้อยเดือนละ
2 ครั้ง และมีการสุ่มตรวจสอบสินค้าที่ห้องมั่นคงสำนักงานใหญ่ อย่างน้อยเดือนละ 1 ครั้ง
นอกจากนี้บริษัทฯมีนโยบายการโอนสินค้าระหว่างสาขาอยู่ตลอดเวลา
ผ่านสำนักงานใหญ่โดยไม่มีการบอกกล่าวล่วงหน้าว่าจะโอนสินค้า ชิ้นใด เมื่อไหร่ ไปสาขาใด
ดังนั้นความเสี่ยงจากการนำสินค้าไปขายแล้วไม่บันทึกบัญชี แล้วจึงนำสินค้าแบบเดิมมาเก็บไว้
หรือการโจรกรรมจากบุคคลภายในของบริษัทฯเอง หรือ
บุคคลภายในสับเปลี่ยนเพชรเพื่อนำสินค้าเทียมมาจำหน่าย
โดยไม่สามารถตรวจพบได้มีโอกาสเกิดขึ้นได้น้อย

นอกจากนี้ยังมีการชดเชยความเสียหาย
โดยการทำประกันภัยสำหรับความเสียหายจากอัคคีภัยและการโจรกรรม ณ วันที่ 31 ธันวาคม 2555
อัตราส่วนระหว่างทุนประกันต่อสินค้าคงเหลือสุทธิคิดเป็นร้อยละ 80

สำหรับความเสี่ยงจากการเคลื่อนย้ายนั้น ทุกการเคลื่อนย้ายสินค้าของบริษัทฯ
ไม่ว่าจะเป็นการย้ายสินค้าจากสาขาหนึ่งไปยังอีกสาขาหนึ่ง
หรือการจัดส่งสินค้าจากสำนักงานใหญ่ไปยังแต่ละสาขาของบริษัทฯนั้น
จะต้องได้รับการอนุมัติจากผู้จัดการแผนกธุรการขายขึ้นไปทุกรายการเท่านั้น
โดยการย้ายสินค้าระหว่างสาขานั้นจะกระทำโดยตรงไม่ได้
ทุกสินค้าจะต้องถูกจัดส่งมาที่สำนักงานใหญ่ก่อนเท่านั้น และฝ่ายธุรการขายจะเป็นผู้บริหารจัดการ
และควบคุมการจัดส่งทั้งหมดออกไปยังสาขาปลายทาง
และสำหรับทุกการเคลื่อนย้ายสินค้าออกจากส่วนกลางนั้น
รายการทั้งหมดจะต้องทำการบันทึกรายการดังกล่าวทั้งหมด
พร้อมทั้งการเซ็นรับรองการเคลื่อนย้ายสินค้าจากบริษัทฯที่แผนกคลังสินค้าเท่านั้น นอกจากนั้น
สำหรับทุก ๆ การจัดส่ง บริษัทฯได้ทำประกันการจัดส่งไว้ โดยในการส่งแต่ละครั้ง
บริษัทฯได้จำกัดความเสี่ยงโดยด้วยการกำหนดให้มูลค่าสินค้าจัดส่งในแต่ละครั้งไม่เกิน 150,000
บาทต่อครั้ง และมูลค่าดังกล่าวก็เป็นมูลค่าที่อยู่ภายใต้การทำประกันทั้งหมด 100%
ดังนั้นหากมีการการสูญหายเกิดขึ้น
บริษัทฯจะไม่ได้รับผลกระทบอย่างเป็นสาระสำคัญต่อผลประกอบการของบริษัทฯ

บริษัทฯมีนโยบาย
และระเบียบวิธีการปฏิบัติงานในการควบคุมการเข้า-ออกห้องมั่นคงในสาระสำคัญดังต่อไปนี้

• การเข้าสู่พื้นที่ของห้องคลังสินค้า – ต้องใช้กุญแจ และบัตรแถบแม่เหล็กเข้าสู่พื้นที่เท่านั้น ซึ่งกุญแจ
และบัตรดังกล่าวจะถูกถือ โดยผู้จัดการแผนกคลังเท่านั้น ซึ่งพนักงานอื่น และ
กรรมการบริษัทฯไม่สามารถที่จะเข้าสู่พื้นที่ดังกล่าวได้อย่างอิสระ

• การเข้าสู่พื้นที่ของห้องมั่นคง (อยู่ในพื้นที่ห้องคลังสินค้า) – ต้องใช้กุญแจ 2 ดอกไขพร้อมกัน
ร่วมกับรหัสปิด-เปิดห้องมั่นคง โดยกุญแจทั้งหมด และรหัสดังกล่าวนั้นถูกถือโดยผู้บริหารต่างแผนก
และไม่มีความเกี่ยวข้องกันอย่างละ 1 ท่าน รวมทั้งหมด 3 ท่าน ซึ่งไม่ใช่ทั้งกรรมการ
และผู้ถือหุ้นใหญ่แต่อย่างใด และวิธีการดังกล่าวเป็นวิธีการควบคุมภายใน Check and Balance
ของบริษัทฯในการควบคุมการเข้าสู่ห้องมั่นคง

ดังนั้น การเข้าห้องมั่นคงดังกล่าวจะเข้าโดยบุคคลคนๆเดียวไม่ได้ ต้องใช้บุคคลอย่างน้อย 3
คนที่เป็นผู้บริหารที่ไม่มีความเกี่ยวข้องกันทั้งหมดพร้อมกัน ซึ่งพนักงานอื่น
และกรรมการบริษัทฯไม่สามารถที่จะเข้าสู่พื้นที่ดังกล่าวได้อย่างอิสระ ทั้งนี้
รหัสผ่านดังกล่าวจะถูกเปลี่ยนอย่างน้อยปีละ 1 ครั้ง นอกจากนั้น ภายในห้องมั่นคง
บริษัทฯได้ติดตั้งกล้องวงจรปิดซึ่งเปิดตลอด 24 ชั่วโมง

นอกจากที่กล่าวมาแล้วนั้นทางบริษัทฯยังมีระบบการควบคุมภายในอื่น ๆ
ที่ช่วยในการป้องกันความเสี่ยงดังกล่าวได้ และนอกจากนี้
ทางคณะกรรมการตรวจสอบได้กำหนดให้ฝ่ายตรวจสอบภายในทำการตรวจสอบโดยการติดตามรายการ
(Walk-through)
ว่าพนักงานและผู้บริหารของบริษัทฯมีการปฏิบัติตามระเบียบที่บริษัทฯวางไว้หรือไม่
โดยให้ตรวจสอบเป็นประจำทุกไตรมาสและเสนอรายงานต่อคณะกรรมการตรวจสอบ

3 ความเสี่ยงจากการที่ปริมาณและคุณภาพของสินค้าตรวจสอบได้ยาก

มูลค่าของเพชรนั้นจะขึ้นอยู่กับ คุณลักษณะของเพชร 4 ประการ (4C) คือ สี ความบริสุทธิ์
คุณภาพการเจียระไน และขนาด ซึ่งคุณลักษณะของเพชรแต่ละเม็ดอาจแตกต่างกันเพียงเล็กน้อย
แต่มีมูลค่าแตกต่างกัน
อันเป็นการยากในการที่จะตรวจสอบมูลค่าที่แท้จริงของสินค้าคงเหลือของบริษัทฯ
ซึ่งอาจจะทำให้มีความเสี่ยงที่จะเกิดการสับเปลี่ยนระหว่างเพชรที่ระบุไว้ในฉลากสินค้ากับเพชรที่มีคุณภาพต่ำกว่า
ซึ่งหากขาดการมีระบบการควบคุมภายในที่ดี อาจจะส่งผลต่อมูลค่าสินค้าคงเหลือและต้นทุนขาย
รวมถึงผลประกอบการของบริษัทฯที่แสดงไว้ในงบการเงินก็อาจจะคลาดเคลื่อนด้วย

อย่างไรก็ดี สำหรับความเสี่ยงจากการสับเปลี่ยนเพชร และมูลค่าที่แท้จริงดังกล่าว
บริษัทฯได้มีการกำหนดนโยบาย และระเบียบวิธีการปฏิบัติงาน
เพื่อทำการควบคุมรายละเอียดของสินค้า และคุณภาพรายชิ้น โดยมีรายละเอียดที่เป็นสาระสำคัญดังนี้

1. สินค้าที่มีการจัดซื้อทั้งหมดนั้น บริษัทฯได้ทำการกำหนดรหัสวัตถุดิบไว้ล่วงหน้า
โดยแต่ละรหัสจะแบ่งคุณลักษณะของวัตถุดิบโดยละเอียด โดยใช้สำหรับเพชรทุกประเภท
ทั้งที่มีใบรับประกัน และไม่มีใบรับประกัน

2. สำหรับขั้นตอนการบันทึกวัตถุดิบ
จะมีตรวจสอบเพชรทุกเม็ดที่สั่งซื้อโดยผู้เชี่ยวชาญของบริษัทฯก่อนที่จะรับสินค้าจากผู้ขาย
และหลังจากที่มีการรับวัตถุดิบจากผู้ขายตามใบคำสั่งซื้อและผ่านระบบการตรวจสอบคุณภาพเพชรแล้ว
จะมีแยกประเภทวัตถุดิบตามคุณลักษณะโดยละเอียดตามรหัสวัตถุดิบที่กำหนดไว้แล้ว
และจัดเก็บใบสรุปผลการตรวจสอบวัตถุดิบไว้ที่แผนกตรวจสอบคุณภาพ

3. หลังจากมีการแยกประเภทตามรหัสวัตถุดิบแล้ว
วัตถุดิบแต่ละประเภทจะถูกจัดเก็บในห้องมั่นคงทั้งหมด ซึ่งจะมีการจัดเก็บไว้แยกตามประเภทสินค้า
และรหัสวัตถุดิบที่กำหนดไว้

4. สำหรับกระบวนการผลิตสินค้าสำเร็จรูปจะมีการกำหนด
รหัสการผลิตของสินค้าแต่ละชิ้นไว้ในระบบคอมพิวเตอร์ของบริษัทฯ
ซึ่งมีข้อมูลระบุถึงวัตถุดิบที่ต้องใช้แยกตามรหัสวัตถุดิบโดยละเอียด

5. ขั้นตอนการเบิกจ่ายวัตถุดิบเพื่อใช้ในการผลิต
ฝ่ายผลิตมีการจัดทำเอกสารการเบิกวัตถุดิบตามรหัส และรายละเอียดการผลิตที่กำหนดไว้
ซึ่งสรุปจากจำนวนเครื่องประดับที่จะผลิต
โดยระบุรหัสวัตถุดิบและปริมาณที่ต้องการในการผลิตในแต่ละครั้ง

6. การรับสินค้าสำเร็จรูปจากผู้รับจ้างผลิต
หลังจากที่โรงงานที่รับจ้างการผลิตจัดส่งสินค้าสำเร็จรูปและผ่านการตรวจสอบคุณภาพซึ่งจะรวมถึงคุณลักษณะของเพชรที่เป็นวัตถุดิบว่าตรงกับแบบที่กำหนดไว้หรือไม่
เรียบร้อยแล้ว แผนกผลิตจะทำการกำหนดรหัสสินค้าสำเร็จรูป
และมีการพิมพ์ใบรับประกันจากระบบซึ่งจะระบุรายละเอียดของสินค้าว่าประกอบด้วยคุณภาพของเพชรอย่างไร
จำนวน และน้ำหนักของเพชรเท่าใด
รวมถึงมีรูปภาพของสินค้านั้นๆไว้อย่างชัดเจนพร้อมกับสินค้าแต่ละชิ้น และนำทั้งสินค้า
และใบรับประกันดังกล่าวทั้งหมดไปเก็บไว้ในห้องมั่นคง
เพื่อรอการเบิกจ่ายไปยังสาขาที่ต้องการต่อไป

7.
เครื่องประดับที่พร้อมจัดจำหน่ายนั้นจะมีการติดสลากระบุรหัสสินค้าและมีใบรับประกันที่มีรูปสินค้าดังกล่าวประกอบอยู่
ดังนั้นเมื่อมีการตรวจสอบจะสามารถทราบได้ทันทีว่าสินค้าดังกล่าวมีรายละเอียด และลักษณะอย่างไร

8. สำหรับการตรวจสอบนั้น บริษัทฯได้กำหนดให้ฝ่ายบัญชีการเงิน เป็นผู้ตรวจนับสินค้าคงเหลือ
ทั้งในส่วนของวัตถุดิบ และเครื่องประดับของแผนกคลังสินค้า และแผนกผลิต
เป็นประจำอย่างน้อยเดือนละ 1 ครั้ง

9.
สำหรับขั้นตอนการรับเปลี่ยนสินค้าจากลูกค้านั้นหลังจากพนักงานขายรับสินค้าจากลูกค้าจะจัดส่งสินค้าชิ้นดังกล่าวมายังสำนักงานใหญ่
เพื่อให้แผนกผลิตตรวจสอบคุณสมบัติของเพชร ก่อนที่จะนำไปไปใช้ในการผลิตใหม่

ทั้งนี้การปฏิบัติงานที่สำคัญตามที่กล่าวไว้ 9 ข้อ ข้างต้น ใช้ควบคุมดูแลทั้งเพชรที่มีใบรับประกัน
และไม่มีใบรับประกันจากสถาบันในต่างประเทศ ไม่ว่าจะเป็นเพชรร่วง หรือเพชรกะรัต
หรือเพชรที่ประกอบอยู่ในเครื่องประดับแล้ว
แต่เฉพาะในส่วนของเพชรที่มีใบรับประกันคุณภาพจากสถาบันในต่างประเทศนั้น
มีลักษณะที่ช่วยให้ง่ายต่อการตรวจสอบ กล่าวคือ เพชรที่มีใบรับประกันจากสถาบัน HRD นั้น
เพชรทุกเม็ดจะได้รับการบรรจุอยู่ในกล่องปิดผนึกทั้งหมดมาจากต่างประเทศโดยตรง
และในส่วนของเพชรที่มีใบรับประกันจากสถาบัน GIA นั้น
เพชรทุกเม็ดจะได้รับการทำสัญลักษณ์รหัสใบรับประกันไว้ที่ขอบเพชรด้วยแสงเลเซอร์ทั้งหมด
เพื่อป้องกันการสับเปลี่ยน และสามารถระบุถึงเพชรเม็ดนั้น ๆ ได้อย่างแม่นยำ และชัดเจน
ทำให้ตรวจสอบคุณลักษณะของเพชรได้ง่าย

นอกจากนี้ระบบการควบคุมภายในและระบบการติดตามดูและให้พนักงานและผู้บริหารปฎิบัติตามระบบที่วางไว้
ที่อธิบายไว้ในข้อ 1.2 ก็มีส่วนช่วยในการเพิ่มประสิทธิผลของระบบควบคุมภายใน ดังนั้นจากนโยบาย
และระเบียบวิธีการปฏิบัติงานของบริษัทฯทั้งหมดที่กล่าวมา
บริษัทฯมีความเชื่อมั่นว่ามูลค่าและคุณภาพของสินค้าที่แสดงไว้ในงบการเงินมีความถูกต้องเหมาะสมตามที่ควร

4 ความเสี่ยงจากการกำหนดราคาสินค้าและการให้ส่วนลด

การขายสินค้าของบริษัทฯส่วนใหญ่เป็นลักษณะค้าปลีกให้กับผู้ซื้อรายย่อยทั่วไป
ทั้งนี้ราคาของเพชรและเครื่องประดับเพชรจะขึ้นอยู่กับคุณลักษณะของเพชรที่ต้องอาศัยความรู้และประสบการณ์ในการระบุคุณลักษณะ
และที่สำคัญคือราคานั้นขึ้นอยู่กับความพึงพอใจของผู้ซื้อ
ดังนั้นราคาขายและส่วนลดที่ให้ลูกค้าแต่ละรายจะไม่เป็นมาตรฐานเดียวกัน
และราคาจำหน่ายของเครื่องประดับรูปแบบคล้ายคลึงกันจะแตกต่างกันและไม่สามารถเปรียบเทียบกันได้
และ ยากที่จะตรวจสอบได้ว่าจะมีการบันทึกรายได้ได้ถูกต้องครบถ้วน
ทำให้อัตรากำไรขั้นต้นจากการจำหน่ายสินค้าแต่ละชิ้นมีความผันผวนมาก
อันส่งผลต่อความสม่ำเสมอในการรับรู้รายได้และกำไร

อย่างไรก็ดีบริษัทฯให้ความสำคัญต่อนโยบายในการกำหนดราคาขายสินค้าและการให้ส่วนลดโดยบริษัทฯมีนโยบายในการกำหนดราคาขายสินค้าและส่วนลดที่ชัดเจนตามประเภทของสินค้า
ซึ่งเป็นมาตรฐานเดียวกันทุกสาขาของบริษัทฯ
ทั้งนี้พนักงานขายของบริษัทฯไม่มีอำนาจในการกำหนดราคาขายและให้ส่วนลดโดยอิสระ

โดยในส่วนของการกำหนดราคาขายได้มีนโยบายการกำหนดราคาโดยแบ่งประเภทของสินค้าเป็นหมวดหมู่ตามต้นทุนแต่ละแบบของสินค้า
รูปแบบของสินค้า ตลอดจนประเภทและราคาวัตถุดิบ
และจึงกำหนดราคาจำหน่ายของสินค้าแต่ละประเภทให้เป็นมาตรฐานเดียวกันตามความเหมาะสม
นโยบายการกำหนดราคานี้อนุมัติโดยประธานเจ้าหน้าที่บริหารด้านการเงิน (Chief Financial
Officer หรือ “CFO”) ของบริษัทฯ เป็นบุคคลสุดท้าย
ซึ่งหากการกำหนดราคาไม่เหมาะสมจะส่งผลกระทบต่อยอดขายเมื่อกำหนดราคาขายสูงเกินไป
หรือส่งผลกระทบต่ออัตรากำไรขั้นต้นหากกำหนดราคาขายต่ำเกินไป
ซึ่งจะใช้ประกอบการประเมินผลงานของ CFOโดยประธานเจ้าหน้าที่บริหาร
และคณะกรรมการบริษัทฯ สำหรับนโยบายส่วนลดของบริษัทฯนั้น
กำหนดให้ส่วนลดแปรผกผันกับค่าคอมมิชชั่นที่พนักงานขายได้รับกล่าวคือหากส่วนลดมากผลตอบแทนที่พนักงานขายได้รับจะลดลง
นอกจากนี้ส่วนลดมีลักษณะเป็นขั้นบันได
มีการกำหนดอัตราสูงสุดที่พนักงานและผู้บริหารแต่ละขั้นจะให้ได้
สำหรับอัตราส่วนลดขั้นสูงสุดนั้นจะได้รับจากประธานเจ้าหน้าที่บริหาร
ซึ่งนโยบายดังกล่าวนั้นได้รับการอนุมัติโดยคณะกรรมการบริหาร
ซึ่งส่วนลดสูงสุดนั้นจะไม่ทำให้ราคาขายของสินค้าต่ำกว่าราคาทุน
ทั้งนี้บริษัทฯไม่มีการให้ค่าตอบแทนในรูปแบบค่าคอมมิชชั่นให้กับผู้บริหารหรือพนักงานฝ่ายอื่น ๆ
นอกจากพนักงานขาย

สำหรับความเสี่ยงในเรื่องความถูกต้อง และครบถ้วนในการรับรู้รายได้ของบริษัทฯ
จากการให้ส่วนลด เช่น พนักงานขายอาจทำการขายโดยไม่ให้ส่วนลด
แต่ได้แจ้งจำนวนเงินต่อบริษัทฯว่าเป็นจำนวนเงินสุทธิจากการให้ส่วนลดตามนโยบาย
โดยพนักงานทำการเก็บเงินส่วนต่างดังกล่าวไว้
ทำให้บริษัทฯอาจเกิดความเสี่ยงจากการรับรู้รายได้ที่ไม่ครบจากส่วนลดตามนโยบายดังกล่าวได้

อย่างไรก็ดี ทางบริษัทฯได้ตระหนักถึงความเสี่ยงดังกล่าวเป็นอย่างดี
และได้ทำการป้องกันความเสี่ยงดังกล่าว ด้วยการกำหนดให้มีการออกใบกำกับภาษี
และใบเสร็จรับเงินพร้อมใบรับประกันสินค้าที่ระบุถึงราคาในการซื้อกับลูกค้าทุกครั้ง นอกจากนั้น
ในระบบฐานสมาชิกลูกค้าของบริษัทฯ จะมีการบันทึกมูลค่าในการซื้อของลูกค้าในแต่ละครั้ง
เพื่อสะสมเป็นคะแนนรางวัลจากการซื้อของลูกค้าในแต่ละครั้ง
และมีการแจ้งข้อมูลดังกล่าวต่อลูกค้าทุกครั้งเช่นกัน ดังนั้น ด้วยระบบการควบคุมภายในดังกล่าว
โดยเป็นการควบคุมความถูกต้องของมูลค่าจากลูกค้าโดยตรง
ซึ่งเป็นไปตามวัตถุประสงค์การตรวจสอบจากบุคคลภายนอก
จึงทำให้บริษัทฯมีความเสี่ยงในกรณีดังกล่าวในระดับต่ำ

5 ความเสี่ยงจากความล้าสมัยสินค้าคงเหลือในกลุ่มเครื่องประดับเพชร

สินทรัพย์ที่สำคัญที่สุดของบริษัทฯคือสินค้าคงเหลือ ซึ่ง ณ วันที่ 31 ธันวาคม 2555 มีมูลค่าสุทธิเท่ากับ
479.42 ล้านบาท คิดเป็นร้อยละ 64.21 ของมูลค่าสินทรัพย์รวม และร้อยละ 96.03
ของส่วนของผู้ถือหุ้นของบริษัทฯ เนื่องจากสินค้าเครื่องประดับเพชร
ผู้บริโภคยังยึดติดกับคุณค่าของเพชรและรูปแบบของสินค้าควบคู่กันไป
รูปแบบของสินค้าที่ค่อนข้างแฟชั่นหรือทันสมัยมากเกินไปอาจเป็นปัญหาเมื่อเสื่อมความนิยม
ทำให้ต้องลดราคาการจำหน่ายมากกว่าปกติซึ่งทำให้ความสามารถในการทำกำไรลดลง

อย่างไรก็ดีจากการที่ผู้บริหารของบริษัทฯประกอบธุรกิจจำหน่ายเครื่องประดับเพชรมาเป็นระยะเวลานานมากว่า
40 ปี ทำให้เข้าใจถึงภาวะอุตสาหกรรมเครื่องประดับเพชรเป็นอย่างดี
ผู้บริหารจึงให้ความสำคัญในการพัฒนารูปแบบของเครื่องประดับและความต้องการของผู้บริโภค
โดยมีการเก็บและวิเคราะห์ข้อมูลการขายที่ผ่านมาของบริษัท ทำการสำรวจความคิดเห็นของลูกค้า
ในขณะเดียวกันบริษัทฯ ยังมีการเก็บรวบรวมข่าวสารเกี่ยวกับธุรกิจแฟชั่นต่าง ๆ
รวมถึงมีการจัดตั้งฝ่ายพัฒนาผลิตภัณฑ์และการว่าจ้างผู้ออกแบบประสบการณ์สูง (Designer)
มาเป็นพนักงานประจำของบริษัทฯ
เพื่อให้สามารถออกแบบสินค้าได้ตรงตามความต้องการของผู้บริโภคมากที่สุด
โดยรูปแบบสินค้าของบริษัทฯจะเป็นรูปแบบที่เน้นความเรียบง่ายคลาสสิค เน้นที่คุณภาพเพชรเป็นหลัก
จึงไม่ประสบปัญหาการล้าสมัยของรูปแบบสินค้าเครื่องประดับเพชร
นอกจากนี้บริษัทฯยังสามารถนำสินค้าเครื่องประดับที่มีอยู่แปรสภาพกลับไปเป็นวัตถุดิบของบริษัทฯในการผลิตสินค้าใหม่ได้
ซึ่งจะเสียค่าใช้จ่ายประมาณร้อยละ 3 – 5 ของต้นทุนสินค้า
ซึ่งมีผลกระทบไม่รุนแรงต่อความสามารถในการทำกำไรของบริษัทฯ

ในขณะเดียวกัน
บริษัทฯได้มีการบริหารสินค้าคงเหลือเครื่องประดับอย่างมีประสิทธิภาพโดยบริษัทฯได้วางนโยบายป้องกันความเสี่ยง
โดยระบุข้อมูลรหัสสินค้า รหัสคอลเล็กชั่น เดือน ปี ที่ผลิต
และปีของการออกแบบในแต่ละสินค้าลงบนฐานข้อมูลในระบบคอมพิวเตอร์และลงบนป้ายราคาเพื่อประเมินหรือตรวจสอบว่าสินค้าแบบใดอยู่ในความต้องการของผู้บริโภค
หรือสินค้าแบบใดคงค้างในแต่ละสาขา
หากสินค้าแบบใดอยู่ในความต้องการสูงจะทำการวางแผนการผลิต

หากสินค้าแบบใดอยู่ในความต้องการต่ำหรือสินค้าชิ้นใดคงค้างในสาขาเกินเวลาอันควรจะดำเนินการโอนสินค้าจากสาขาหนึ่งไปอีกสาขาหนึ่ง
หรือจากจังหวัดหนึ่งไปอีกจังหวัดหนึ่ง หรือจากภาคหนึ่งไปอีกภาคหนึ่ง อย่างไรก็ตาม
บริษัทฯมีนโยบายจัดการสินค้าคงเหลือโดยนำกลับมาผลิตใหม่
และกำหนดให้พนักงานขายทุกสาขาประเมินความต้องการของผู้บริโภคและรายงานสินค้าคงเหลือแต่ละรูปแบบส่งกลับบริษัทฯทุกเดือน
เพื่อให้ผู้บริหารมีข้อมูลประกอบการตัดสินใจในการที่จะผลิตสินค้าแต่ละรูปแบบให้ตรงความต้องการของตลาดมากที่สุด
เพื่อเป็นการลดความเสี่ยงดังกล่าว

นอกจากนี้ในกรณีที่มีเครื่องประดับที่ไม่สามารถจำหน่ายได้
บริษัทฯมีนโยบายที่จะนำเครื่องประดับเหล่านั้นไปเปลี่ยนแปลงรูปแบบใหม่
ซึ่งจะเสียค่าใช้จ่ายประมาณร้อยละ 3 ถึงร้อยละ 5 ของต้นทุนสินค้า โดยไม่มีค่าต้นทุนวัตถุดิบ

6 ความเสี่ยงจากการพึ่งพิงผู้บริหารและบุคลากรที่มีประสบการณ์และความสามารถ

เนื่องจากการดำเนินธุรกิจของบริษัทฯในนาม “ยูบิลลี่ เอ็นเตอร์ไพรส์” กว่า 20 ปี
เป็นการบริหารงานของผู้ถือหุ้นและผู้บริหารหลัก คือ นายวิโรจน์ พรประกฤต
ซึ่งดำรงตำแหน่งเป็นกรรมการ และประธานเจ้าหน้าที่บริหาร ด้วยความรู้ ความชำนาญ
และประสบการณ์เกี่ยวกับเพชรและเครื่องประดับเพชร ทั้งในด้านการจัดหาวัตถุดิบ
การขยายช่องทางการจำหน่ายผลิตภัณฑ์ และการขยายตลาด
เป็นปัจจัยสำคัญที่ทำให้บริษัทฯมีผลการดำเนินงานและฐานะทางการเงินที่เติบโตอย่างต่อเนื่อง
จึงถือได้ว่าบริษัทฯมีความเสี่ยงการพึ่งพิงผู้บริหารหลักในการบริหารงานและการจัดการ

อย่างไรก็ตาม บริษัทฯได้ใช้แนวทางการบริหารงานอย่างมืออาชีพ
มีการมอบหมายหน้าที่และความรับผิดชอบในการทำงานให้แก่ผู้บริหารท่านอื่น
และพนักงานแต่ละฝ่ายงานอย่างชัดเจน มีระบบการจัดเก็บข้อมูลและฐานข้อมูลที่ดี
ตลอดจนมีการแลกเปลี่ยนข้อมูลข่าวสารต่าง ๆ
ที่เกี่ยวข้องระหว่างผู้บริหารและพนักงานบริษัทฯอย่างสม่ำเสมอ รวมถึงมีการอบรม ให้ความรู้
และมีการลงทุนด้านการพัฒนาบุคลากรของบริษัทฯ
ให้มีความรู้ความเข้าใจในการดำเนินงานของบริษัทฯเป็นอย่างดี
และสามารถลดความเสี่ยงจากการพึ่งพิงผู้บริหารหลักของบริษัทฯได้

7 ความเสี่ยงจากการขยายการลงทุน

บริษัทฯมีโครงการในอนาคตที่จะเพิ่มจำนวนสาขาสำหรับจำหน่ายสินค้าแก่ลูกค้าในพื้นที่กรุงเทพมหานคร
และในต่างจังหวัด เพื่อให้ครอบคลุมกลุ่มลูกค้าเป้าหมายให้มากขึ้น
เพื่อตอบสนองความต้องการของลูกค้าให้ครบทุกกลุ่ม
ซึ่งบริษัทฯจะต้องมีการลงทุนสำหรับการตกแต่งร้านค้า
พร้อมทั้งมีเงินทุนหมุนเวียนสำหรับสินค้าในสาขาที่จะเปิดใหม่ อย่างไรก็ตาม
บริษัทฯอาจมีความเสี่ยงจากการลงทุน
หากการลงทุนที่กล่าวมาไม่บรรลุผลตามเป้าหมายที่บริษัทฯได้กำหนดไว้ ซึ่งขึ้นอยู่กับปัจจัยต่าง ๆ เช่น
ภาวะเศรษฐกิจของประเทศไทย หรืออัตราดอกเบี้ยและภาวะเงินเฟ้อ
หรือพฤติกรรมผู้บริโภคในแต่ละจังหวัด แต่อย่างไรก็ตาม บริษัทฯได้วางแผนการลงทุน
โดยได้มีหน่วยงานพัฒนาธุรกิจทำการศึกษาวิเคราะห์ภาวะตลาดและความเหมาะสมในการลงทุนอย่างรอบคอบในการขยายสาขาเพื่อนำเสนอต่อกรรมการบริหารพิจารณาความเป็นไปได้ในการลงทุน
รวมทั้งพยายามเปิดสาขาในห้างสรรพสินค้าขนาดใหญ่ที่มีกลุ่มลูกค้าเป้าหมายจำนวนมาก เช่น
ห้างสรรพสินค้าเซ็นทรัล โรบินสัน เดอะมอลล์ เทสโก้โลตัส และบิ๊กซี
เพื่อลดความเสี่ยงจากการลงทุนดังกล่าว

8 ความเสี่ยงด้านอัตราแลกเปลี่ยนเงินตราต่างประเทศ

บริษัทฯมีการนำเข้าวัตถุดิบจากต่างประเทศซึ่งการเสนอราคาและชำระเงินจะใช้เงินตราสกุลเหรียญสหรัฐเป็นหลัก
ในขณะที่สินค้าทั้งหมดจะจำหน่ายภายในประเทศ
โดยบริษัทฯมีการสั่งซื้อวัตถุดิบจากต่างประเทศคิดเป็นร้อยละ 70
ของยอดสั่งซื้อวัตถุดิบรวมทั้งหมดของบริษัทฯ
รวมถึงราคาวัตถุดิบเพชรที่ซื้อจากผู้ขายที่เป็นตัวแทนจำหน่ายในประเทศไทย
จะมีการตกลงราคาเป็นเงินเหรียญสหรัฐฯ ตามธรรมเนียมซื้อขายเพชรปกติ
ซึ่งหากราคาเงินเหรียญสหรัฐอ่อนค่าลงเมื่อเทียบกับเงินบาทก็จะทำให้ต้นทุนของบริษัทฯต่ำลง
แต่ในขณะเดียวกัน
หากราคาเงินเหรียญสหรัฐแข็งค่าขึ้นเมื่อเทียบกับเงินบาทก็จะทำให้ต้นทุนของบริษัทฯเพิ่มสูงขึ้น ในปี
2555 บริษัทฯกำไรจากอัตราแลกเปลี่ยนเท่ากับ 1.98 ล้านบาท

อย่างไรก็ตาม บริษัทฯมีนโยบายป้องกันความเสี่ยงด้านอัตราแลกเปลี่ยนเงินตราต่างประเทศ
โดยการทำสัญญาซื้อขายเงินตราต่างประเทศล่วงหน้า (Forward Contract)
ซึ่งบริษัทฯมีนโยบายและเป้าหมายจะทำการป้องกันความเสี่ยงจากอัตราแลกเปลี่ยนประมาณร้อยละ
50 ถึงร้อยละ 100 ของมูลค่าการสั่งซื้อสินค้าจากต่างประเทศ
อย่างไรก็ตามบริษัทฯไม่มีนโยบายเก็งกำไรจากอัตราแลกเปลี่ยน ทั้งนี้
การทำสัญญาซื้อขายเงินตราต่างประเทศล่วงหน้าดังกล่าวอยู่ในดุลพินิจที่รอบคอบของผู้บริหารบริษัทฯ
โดยผู้บริหารบริษัทฯจะมีการติดตามการเปลี่ยนแปลงอัตราแลกเปลี่ยนเงินตราต่างประเทศตลอดเวลา
และจะพิจารณาการทำสัญญาซื้อขายเงินตราต่างประเทศล่วงหน้าดังกล่าวจากแนวโน้มการเปลี่ยนแปลงของอัตราแลกเปลี่ยน
และผลกระทบจากอัตราแลกเปลี่ยนต่อบริษัทฯ ทั้งนี้
การทำสัญญาซื้อขายเงินตราต่างประเทศล่วงหน้าดังกล่าว
จะทำทันทีเมื่อได้รับสินค้าจากโรงงานเจียระไนในต่างประเทศ (Sightholder)
และบันทึกยอดเจ้าหนี้การค้าลงในบัญชีของบริษัทฯแล้ว

9 ความเสี่ยงจากการเปลี่ยนแปลงของราคาวัตถุดิบ

โครงสร้างต้นทุนเฉลี่ยของบริษัทฯประกอบด้วย 3 ส่วนคือ 1) เพชร คิดเป็นอัตราส่วนร้อยละ 65
ถึง 75 ของต้นทุนขาย 2) ทองคำ คิดเป็นอัตราส่วนร้อยละ 15 ถึง 25 ของต้นทุนขาย และ 3)
ค่าจ้างผลิต คิดเป็นอัตราส่วนร้อยละ 3 ถึง 5 ของต้นทุนขาย
ทั้งนี้ขึ้นอยู่กับรูปแบบของสินค้าแต่ละชนิด จะเห็นได้ว่าเพชรและทองคำ
จะเป็นรายการสำคัญที่มีผลต่อต้นทุนของบริษัทฯ โดยเมื่อวัตถุดิบมีราคาเพิ่มสูงขึ้น
ก็จะทำให้ต้นทุนของบริษัทฯเพิ่มสูงขึ้น

สำหรับวัตถุดิบเพชร ราคาจะผันแปรตามราคาในตลาดโลก
ทำให้บริษัทฯอาจไม่สามารถควบคุมมูลค่าที่แน่นอนของต้นทุนได้โดยราคาเพชรในช่วงที่ผ่านมาตั้งแต่
ไตรมาสที่ 1 ปี 2553 ถึง ไตรมาสที่ 4 ปี 2555 เป็นดังนี้

[]

จากตารางดังกล่าวจะเห็นได้ว่า เพชรที่มีขนาดใหญ่ตั้งแต่ 1 กะรัตขึ้นไป
จะมีการผันผวนของราคามากกว่าเพชรขนาดเล็ก และในปัจจุบัน
บริษัทฯมีการบริหารความเสี่ยงดังกล่าวโดยมีนโยบายในการกำหนดให้วัตถุดิบที่เก็บไว้ส่วนใหญ่จะเป็นเพชรที่มีขนาด
0.005 กะรัตถึง 0.30 กะรัต
ซึ่งเป็นกลุ่มของเพชรที่ไม่ได้รับผลกระทบจากความผันผวนของราคาในสาระสำคัญ
และสำหรับเพชรที่มีขนาดตั้งแต่ 1 กะรัตขึ้นไปนั้น
บริษัทฯมีนโยบายในการรักษาระดับของกลุ่มเพชรดังกล่าวเป็นสินค้าของบริษัทฯมูลค่าไม่เกินกว่าร้อยละ
15 ของมูลค่าสินค้าคงเหลือรวมของบริษัทฯ โดย ณ วันที่ 31 ธันวาคม 2555
บริษัทฯมีกลุ่มเพชรที่มีขนาดตั้งแต่ 1 กะรัตขึ้นไปคิดเป็นมูลค่าร้อยละ 3.73
ของสินค้าคงเหลือสุทธิของบริษัทฯ อย่างไรก็ดี หากมีความผันผวนของราคาเพชรในตลาดโลก
ผู้บริหารเชื่อว่า
บริษัทฯสามารถบริหารจัดการผลกระทบจากความผันผวนของราคาเพชรที่มีผลต่อโครงสร้างราคาและความสามารถในการทำกำไรของบริษัทฯ
เช่น หากในภาวะที่วัตถุดิบมีราคาต่ำลง บริษัทฯสามารถทำกำไรได้สูงขึ้น และในทางกลับกัน
หากวัตถุดิบมีราคาที่สูงขึ้น
บริษัทฯมีนโยบายที่จะพิจารณาการปรับโครงสร้างราคาผลิตภัณฑ์ให้มีความเหมาะสมต่อราคาต้นทุนที่เพิ่มสูงขึ้นต่อไป

ทองคำสำหรับทำเครื่องประดับนั้นบริษัทฯใช้ทองคำ 18 เค
ซึ่งจะแปรผันตามราคาทองคำบริสุทธิ์ร้อยละ 99.99 เนื่องจากมีส่วนผสมของทองคำร้อยละ 75
กับโลหะอื่น ๆ อีกร้อยละ 25 เพื่อให้สามารถขึ้นรูปตัวเรือนเป็นเครื่องประดับได้
โดยที่ผ่านมาราคาทองคำบริสุทธิ์ร้อยละ 99.99 ในตลาดโลกมีการเปลี่ยนแปลงดังนี้

ทั้งนี้ราคาทองคำความบริสุทธิ์ร้อยละ 99.99 ในตลาดโลกมีการเปลี่ยนแปลงมากตั้งแต่ปี 2549
เนื่องจากเงินเหรียญสหรัฐมีการอ่อนตัวลง ทำให้อุปสงค์ของทองคำเพิ่มขึ้น
เนื่องจากหลายประเทศมีการถือทองคำเพิ่มขึ้นเพื่อป้องกันการเปลี่ยนแปลงของมูลค่าเงินสกุลเหรียญสหรัฐ
ทำให้ราคาทองคำปรับตัวสูงขึ้นมาก โดยราคาทองคำบริสุทธิ์ร้อยละ 99.99 ในปี 2553
เดือนมิถุนายน ได้ปรับตัวสูงขึ้นถึง 1,242.60 เหรียญสหรัฐต่อออนซ์ และ 1,404.90
เหรียญสหรัฐต่อออนซ์ในเดือนธันวาคม 2553 ในเดือนมิถุนายน ปี 2554
ราคาทองคำยังคงปรับตัวสูงขึ้นเป็น 1,510.60 เหรียญสหรัฐต่อออนซ์
และยังคงปรับตัวสูงขึ้นอย่างต่อเนื่องเป็น 1,566.40 เหรียญสหรัฐต่อออนซ์ในเดือนธันวาคม 2554
ในเดือนมีนาคม 2555 ราคาทองคำยังคงปรับตัวสูงขึ้นเป็น 1,668.70เหรียญสหรัฐต่อออนซ์
และในเดือนมิถุนายน 2555 ราคาทองคำได้ปรับลดลงเป็น 1,599.10 เหรียญสหรัฐต่อออนซ์
จนถึงเดือนธันวาคม 2555 ราคาทองคำได้ปรับตัวสูงขึ้นเป็น 1,665.80 เหรียญสหรัฐต่อออนซ์

อย่างไรก็ดี บริษัทฯมีการบริหารความเสี่ยงดังกล่าวโดย ในขั้นตอนการจ้างผลิตสินค้าของบริษัทฯ
จะมีการตกลงราคา ทองคำ 18 เค ที่ใช้ในการผลิต วันที่ตกลงคำสั่งผลิตแก่ผู้ผลิตช่วง
และใช้เป็นเกณฑ์ในการคำนวณราคาต้นทุน
ทำให้ความผันผวนของราคาวัตถุดิบทองคำไม่ส่งผลกระทบต่อต้นทุนที่บริษัทฯได้ทำการตกลงในการผลิตไว้แต่อย่างใด
และในการกำหนดราคาจำหน่ายสินค้า ทางบริษัทฯก็จะมีการตั้งราคาเพิ่มจากต้นทุนสินค้าของบริษัทฯ
จึงไม่ได้รับผลกระทบจากความผันผวนของราคาวัตถุดิบมากนัก

10 ความเสี่ยงจากจัดหาวัตถุดิบเพชรขนาดใหญ่

เนื่องมาจากลักษณะตามธรรมชาติของเพชรดิบและเทคนิคการเจียระไน ทำให้เพชรที่มีขนาดใหญ่
จะมีอุปทานน้อยกว่าเพชรที่มีขนาดเล็ก
และการสั่งซื้อเพชรขนาดใหญ่จำเป็นต้องมีการสั่งจองจากผู้เจียระไนล่วงหน้าเป็นเวลานานกว่าเพชรขนาดเล็ก
และบางครั้งไม่มีเพชรขนาดที่ใหญ่ตามต้องการในตลาด

ทั้งนี้การสั่งซื้อเพชรขนาดใหญ่มากกว่า 1.00 กะรัต ของบริษัทฯ จำเป็นต้องมีการสั่งซื้อล่วงหน้า
ไม่น้อยกว่า 3-4 เดือน แต่อย่างไรก็ตามสินค้าของบริษัทฯส่วนใหญ่กว่าร้อยละ 90
จากยอดจำหน่ายสินค้าและให้บริการ จะมีการจำหน่ายในเพชรขนาดเล็กกว่า 0.70 กะรัต
ซึ่งเพชรขนาดเล็กสามารถซื้อได้เป็นการทั่วไป และมีอุปทานที่เพียงพอกับความต้องการของตลาด
จึงทำให้บริษัทฯยังไม่เคยได้รับผลกระทบจากการขาดแคลนเพชรขนาดใหญ่

11 ความเสี่ยงเกี่ยวกับสัญญาพื้นที่เช่า

ณ วันที่ 31 ธันวาคม 2555 บริษัทฯมีสาขาทั้งหมด 95 สาขา
โดยเป็นการจำหน่ายสินค้าให้กับลูกค้ารายย่อยทั่วไป (Retail)
โดยผ่านสาขาที่เป็นพื้นที่เช่าของบริษัทฯเองจำนวน 51 สาขา
ผ่านสาขาที่เป็นของผู้ประกอบการธุรกิจซึ่งทำสัญญาในลักษณะคล้ายแฟรนไชส์จำนวน 14 สาขา
ซึ่งตั้งอยู่ในศูนย์การค้าชั้นนำและไฮเปอร์มาร์ททั้งในเขตกรุงเทพฯ ปริมณฑล และในเขตต่างจังหวัด
บริษัทฯจึงต้องทำการเช่าพื้นที่จากผู้ให้เช่าพื้นที่ในรูปแบบของสัญญาเช่า
ทำให้บริษัทฯมีความเสี่ยงในกรณีที่ไม่สามารถต่อสัญญาเช่าพื้นที่ได้
หรืออาจมีความเสี่ยงจากการที่ผู้ให้เช่าขอเปลี่ยนแปลงเงื่อนไขและอัตราค่าเช่าในการต่อสัญญาและทำให้บริษัทฯต้องเสียค่าใช้จ่ายสูงกว่าเดิม
สำหรับสาขาที่เหลืออีก 30 สาขา เป็นเคาเตอร์ระบบแบ่งรายได้ (GP)
ซึ่งไม่มีความเสี่ยงในด้านอายุสัญญาของพื้นที่

ณ วันที่ 31 ธันวาคม 2555 บริษัทฯมีสาขาที่เป็นพื้นที่เช่าจำนวน 51 สาขา
ซึ่งมีอายุการเช่าเป็นรายเดือน ถึง 3 ปี
จึงอาจทำให้มีความเสี่ยงจากการที่ไม่สามารถต่อสัญญาเช่าพื้นที่ได้ และมี สาขาจำนวน 14
สาขาที่ดำเนินการโดยสาขาที่เป็นของผู้ประกอบการธุรกิจซึ่งทำสัญญาในลักษณะคล้ายแฟรนไชส์ซึ่งการทำสัญญาเช่าไม่เกี่ยวข้องกับบริษัทโดยตรง
ทำให้มีความเสี่ยงจากการที่ไม่สามารถต่อสัญญาเช่าพื้นที่ได้เช่นกัน
อย่างไรก็ตามการที่บริษัทฯเป็นผู้เช่าที่ดีของผู้ให้เช่าพื้นที่มาโดยตลอด
และดำเนินธุรกิจกับผู้ให้เช่าพื้นที่มานาน ถือได้ว่าบริษัทฯเป็นผู้เช่าพื้นที่ในอันดับต้น ๆ
ของผู้ให้เช่าในธุรกิจเครื่องประดับ กอปรกับบริษัทฯมีสาขามากพอในการต่อรองกับผู้ให้เช่า
จึงทำให้มีความเสี่ยงเกี่ยวกับการต่อสัญญาเช่าพื้นที่ของบริษัทฯค่อนข้างน้อย

12 ความเสี่ยงจากการออกใบสำคัญแสดงสิทธิให้แก่กรรมการและพนักงาน

จากการประชุมวิสามัญผู้ถือหุ้นของบริษัทฯ ครั้งที่ 1/2551 ณ วันที่ 27 สิงหาคม 2551
มีมติให้ออกใบสำคัญแสดงสิทธิที่จะซื้อหุ้นสามัญของบริษัทฯ (“ใบสำคัญแสดงสิทธิ”)
ประเภทระบุชื่อผู้ถือและไม่สามารถโอนเปลี่ยนมือได้ ให้แก่กรรมการและพนักงานของบริษัทฯ จำนวน
5,000,000 หน่วย โดยมีราคาเสนอขายต่อหน่วย 0 บาท และใบสำคัญแสดงสิทธิมีอายุ 5 ปี
นับแต่วันที่ออกและเสนอขายใบสำคัญแสดงสิทธิ โดยใบสำคัญแสดงสิทธิ 1 หน่วย
มีสิทธิซื้อหุ้นสามัญของบริษัทฯได้ 1 หุ้น ในราคาใช้สิทธิเท่ากับ มูลค่าที่ตราไว้ของหุ้น
ผู้ลงทุนจึงมีความเสี่ยงในการที่มีต้นทุนสูงกว่าผู้ถือใบสำคัญแสดงสิทธิดังกล่าว
และมีความเสี่ยงที่ราคาหุ้นอาจจะลดต่ำลง หากผู้ถือหุ้นกลุ่มดังกล่าวขายหุ้นหลังการใช้สิทธิ
รวมถึงการที่ผู้ลงทุนจะมีผลกระทบต่อส่วนแบ่งกำไร (EPS Dilution)
และมีผลกระทบด้านสัดส่วนการถือหุ้น (Control Dilution) โดยที่ผู้ลงทุนจะมีส่วนแบ่งกำไรลดลง
และมีสภาพความเป็นเจ้าของบริษัทฯน้อยลง เท่ากับร้อยละ 2.86
โดยคำนวณจากจำนวนหุ้นทั้งหมดภายหลังจากเสนอขายต่อประชาชนครั้งแรกนี้ ทั้งหมด
170,000,000 หุ้น สำหรับผลกระทบด้านราคาหุ้น (Price Dilution)
เนื่องจากหุ้นสามัญของบริษัทฯยังไม่ได้จดทะเบียนเป็นหลักทรัพย์ในตลาดหลักทรัพย์ เอ็ม เอ ไอ
จึงยังไม่มีราคาตลาดของหุ้น
แต่หากจะคำนวณจากราคาจองซื้อหุ้นของบริษัทฯตามการเสนอขายในครั้งนี้
จะมีผลกระทบด้านราคาสูงสุดจากการใช้สิทธิตามใบสำคัญแสดงสิทธิเท่ากับร้อยละ 1.04

อย่างไรก็ตาม ใบสำคัญแสดงสิทธิที่ขายให้แก่กรรมการและพนักงานดังกล่าว
มีการกำหนดเงื่อนไขในการใช้สิทธิ โดยนับจากวันที่ออกและเสนอขายใบสำคัญแสดงสิทธิ 1 ปี
ผู้ถือใบสำคัญแสดงสิทธิสามารถใช้สิทธิครั้งแรกได้ไม่เกินร้อยละ 25
ของใบสำคัญแสดงสิทธิทั้งหมดที่ผู้ถือใบสำคัญแสดงสิทธิแต่ละคนได้รับการจัดสรรจากบริษัทฯ และในทุก
ๆ 12 เดือน หลังจากปีแรก ผู้ถือใบสำคัญแสดงสิทธิสามารถใช้สิทธิได้ไม่เกินร้อยละ 50 ร้อยละ 75
และ ร้อยละ 100
ของใบสำคัญแสดงสิทธิทั้งหมดที่ผู้ถือใบสำคัญแสดงสิทธิแต่ละคนได้รับจัดสรรจากบริษัทฯ ตามลำดับ
ซึ่งการกำหนดระยะเวลาในการใช้สิทธิดังกล่าวจะช่วยป้องกันการมีหุ้นเพิ่มขึ้นในช่วงแรกที่หุ้นของบริษัทฯได้รับการอนุญาตให้ทำการซื้อขายในตลาดหลักทรัพย์
เอ็ม เอ ไอ และหากผู้ถือใบสำคัญแสดงสิทธิใช้สิทธิในการแปลงสภาพทั้งหมด
จะแปลงสภาพเป็นหุ้นสามัญจำนวน 5,000,000 หุ้น คิดเป็นสัดส่วนร้อยละ 2.94
ของจำนวนหุ้นทั้งหมดภายหลังการเสนอขายหุ้นสามัญให้แก่ประชาชนในครั้งนี้และการใช้สิทธิของใบสำคัญแสดงสิทธิที่ออกให้แก่กรรมการและพนักงานของบริษัทฯ
ทั้งหมด

13 ความเสี่ยงจากการปรับสิทธิของใบสำคัญแสดงสิทธิ

ทั้งนี้ในอนาคตอาจจะมีการเปลี่ยนแปลงราคาใช้สิทธิและอัตราการใช้สิทธิตามใบสำคัญแสดงสิทธิที่ออกเสนอขายให้กับกรรมการและพนักงาน
ที่มีสาเหตุจากการเปลี่ยนแปลงลดมูลค่าที่ตราไว้ของหุ้น การจ่ายหุ้นเงินปันผลเป็นหุ้นสามัญ เป็นต้น
ทั้งนี้การเปลี่ยนแปลงดังกล่าวจะมีการปรับอัตราการใช้สิทธิ
โดยที่จำนวนของหุ้นตามอัตราการใช้สิทธิหลังการปรับสิทธิที่คำนวณได้มีเศษของหุ้น
ให้ปัดเศษที่จำนวนต่ำกว่าหน่วย 1 หุ้นนั้นทิ้ง รวมถึงกรณีที่การเปลี่ยนแปลงราคาใช้สิทธิ
อาจมีผลทำให้ราคาใช้สิทธิใหม่มีราคาซึ่งต่ำกว่ามูลค่าที่ตราไว้ของหุ้นสามัญของบริษัทฯก็ให้ใช้มูลค่าที่ตราไว้ของหุ้นสามัญของบริษัทฯเป็นราคาใช้สิทธิใหม่
ซึ่งความเสี่ยงดังกล่าวจะทำให้ผู้ถือใบสำคัญแสดงสิทธิ
สามารถใช้สิทธิในการซื้อหุ้นสามัญของบริษัทฯได้ลดลง